James Black
James Black, 1924-2010, britisk læge, der fra 1958 indtog ledende forskerstillinger i den engelske lægemiddelindustri. Black udviklede den første betablokker, propranolol (Inderal®), og det første lægemiddel, der kan blokere mavesyredannelsen, cimetidin (Tagamet®); begge disse lægemidler repræsenterer banebrydende farmakologiske fremskridt. Han delte i 1988 nobelprisen i medicin og fysiologi med George Hitchings og Gertrude Elion.